KIRJALLINEN KYSYMYS E-3211/97 komissiolle esittäjä(t): Mihail Papayannakis (GUE/NGL) (16. lokakuuta 1997)

Aihe: Käytetyn öljyn käsittely

Kreikassa vuosittain käytettyjen voiteluöljyjen arvioitu määrä on 120 000 - 140 000 tonnia. EU-maissa tehtyjen tutkimusten mukaan ainakin 50 % voiteluöljyn vuosikulutuksesta on mahdollista käyttää uudelleen. Kreikassa arvioidaan, että 50 % vuosittain käytetystä voiteluöljystä kierrätetään käytettynä öljynä. Valitettavasti kuitenkin hyvin pieni osa kierrätetystä määrästä todella tehdään uudelleen käyttökelpoisiksi (regeneroidaan) ja suurin osa muusta kierrätetystä käytetystä öljystä (ainakin 50 000 tonnia) markkinoidaan laittomasti ja myydään polttoöljynä laitoksille, joilla ei ole lupaa polttaa sitä. Niiden tosiseikkojen valossa, että:

a) aikaisemmin mainittu käytäntö on suoraan vastoin direktiivejä 75/439 ((EYVL L 194, 25.7.1975, s. 23. )) ja 87/101 ((EYVL L 42, 12.2.1987, s. 43. )), joissa selvästi esitetään, että etusija olisi annettava regeneroidulle käytetylle öljylle,

b) ministeritason päätöksiä 71560/3053 ja 98012/2001, jotka annettiin Kreikan lainsäädännön saattamiseksi yhdenmukaiseksi aikaisemmin mainittujen direktiivien kanssa, ei ole vielä toteutettu, koska käytetyn öljyn sääntelyehdoista ei ole vielä sovittu, minkä seurauksena on käytetyn öljyn valvomaton käyttö muihin kuin regeneraatiotarkoituksiin,

c) käytetyn öljyn valvomaton käyttö ja poltto aiheuttaa suunnattomasti saasteita ja sen johdosta muodostaa riskin kansalaisten terveydelle, mikä johtuu vain regenerointiprosessilla poistettavien haitallisten aineiden pitoisuuksista, ja

d) muut jäsenvaltiot ovat kehittyneet valtavaa vauhtia käytetyn öljyn järkiperäisen käytön ja sen regeneraation tukemisen suhteen,

voiko komissio kertoa, onko se tietoinen Kreikan tilanteesta ja mikä on sen mielipide asiasta? Onko tarkistettu tai aiotaanko tarkistaa noudattavatko Kreikan viranomaiset direktiivejä 75/439 ja 87/101 ja mihin käytännön toimenpiteisiin komissio aikoo ryhtyä varmistaakseen, että Kreikan hallitus toteuttaa ministeritason päätökset ja noudattaa täydellisesti aikaisemmin mainittuja direktiivejä?

Komission jäsenen Ritt Bjerregaardin komission puolesta antama vastaus (5. helmikuuta 1998)

Komissio antoi 27. helmikuuta 1997 ((KOM(97) 23 lopullinen. )) tiedonannon neuvostolle ja Euroopan parlamentille direktiivien 75/439/ETY, 75/442/ETY, 78/319/ETY ja 86/278/ETY soveltamisesta jätepolitiikassa. Kreikka ei ole sittemmin toimittanut komissiolle mitään jäteöljyhuollosta annetun direktiivin 75/439/ETY muuttamisesta annetun direktiivin 87/101/ETY täytäntöönpanoon liittyviä tietoja. Komissio on teettänyt kertomuksen jäteöljyjen uudistamiseen liittyvistä taloudellisista tekijöistä. Kertomuksen mukaan Kreikassa on annettu tammikuussa 1996 uusi kansallinen laki direktiivin soveltamisesta.

Kreikassa kerätään laillisesti ja uudistetaan ainoastaan 9 % jäteöljystä (5 000 tonnia). Kreikan saaristo ja vuoristoalueet tekevät keräämisestä vaikeaa ja kallista. Laittomat pienet keräilijät keräävät jäljelle jäävän öljymäärän ja myyvät sitä käsittelemättömänä polttoaineeksi. Kreikassa ei tällä hetkellä valvota laitonta keräämistä, ja Kreikalle sallittu pitkä siirtymäkausi vaikuttanee siihen, ettei laillista keräysjärjestelmää olla toteuttamassa vielä muutamiin vuosiin. Tiedot Kreikan tilanteesta ovat peräisin Kreikan kauppakamarin teettämästä tutkimuksesta ja komission rahoittamasta tutkimuksesta, joka koskee jäteöljyjen käsittelyä kaikissa jäsenvaltioissa.

Komissio aikoo ottaa parlamentin jäsenen ilmoittaman tapauksen käsiteltäväksi omasta aloitteestaan. Tässä yhteydessä komissio aikoo ottaa yhteyttä Kreikan viranomaisiin ja pyytää selvitystä direktiivin 75/438/ETY, sellaisena kuin se on muutettuna direktiivillä 87/101/ETY, täytäntöönpanosta Kreikassa. Kreikan antaman vastauksen perusteella komissio päättää, onko komission tarpeen käyttää EY:n perustamissopimuksen 169 artiklassa sille annettua toimivaltaa.

Lisäksi komissio on päättänyt aloittaa rikkomismenettelyn miltei kaikkia jäsenvaltioita (mukaan lukien Kreikka) vastaan jätteiden, vaarallisten jätteiden (joihin jäteöljy kuuluu) ja jätteiden pakkausten huoltoon liittyvien suunnitelmien ilmoittamatta jättämisen vuoksi.

Komissio aikoo molempien menettelyjen yhteydessä toteuttaa kaikki tarvittavat toimenpiteet sen varmistamiseksi, että Kreikassa pannaan asianmukaisesti täytäntöön yhteisön jäteöljyhuoltoa koskeva lainsäädäntö.